SDP:n puheenjohtaja, kansanedustaja Antti Rinne ei edelleenkään usko perustulokokeiluun.

SDP:n puheenjohtaja, kansanedustaja Antti Rinne ei kannata perustuloa, vaan hehkuttaa Demarinuorten yleisturvaa sosiaaliturvan uudistamisessa. PETE ANIKARI

SDP:n puheenjohtaja, kansanedustaja Antti Rinne vetosi Ylen Ykkösaamussa, että sosiaaliturvajärjestelmä täytyy uudistaa nykyistä yksinkertaisemmaksi.

- Demarinuorten yleisturva on hyvä pohja. Sitä lähdetään valmistelemaan: yksinkertaistetaan tukimuotoja, mutta säilytetään syyperusteisuus. Uuteen sosiaaliturvajärjestelmään pitää sisällyttää tarveharkinta, Rinne selvitti ja tyrmäsi perustulokokeilun:

- Minä en tarvitse mitään perustuloa. Minulla on hyvät tulot ja jos jäisin työttömäksi, minulle tulisi työttömyysturva. On laskettu aika moneen kertaan, miten perustulo saadaan toimimaan. Siinä hukkuu rahaa ja se lisää sosiaaliturvan kustannuksia - ei vähennä niitä.

Rinne kritisoi myös hallituksen päätöstä heikentää työttömyysturvaa.

- Työllisyysasteen parantuminen ei johdu siitä, että hallitus on heikentänyt työttömyysturvaa. Työllisyysaste on pikku hiljaa parantunut syksystä 2015 lähtien. Ne loikat perustuvat siihen, että tehtiin viime hallituskaudella selkeitä ratkaisuja, joilla satsattiin infrastruktuurin ja asunnon rakentamiseen, Rinne uskoo.

Pääministeri Juha Sipilä (kesk) on julkisuudessa iloinnut siitä, että kilpailukykysopimus olisi jo parantanut maamme työllisyystilannetta.

- Kilpailukykysopimus tuli voimaan vasta vuodenvaihteessa. Tuskin se on isolla merkityksellä vaikuttanut. Sen isoin merkitys on se, että se loi ennakoitavuutta työmarkkinoille yritysten näkökulmasta. Se on monelle palkansaajalle kohtuuton taakka, Rinne kuittaa.